Basbaritonist **Juan Vasle** se je rodil v Buenos Airesu v Argentini. Pevsko diplomo si je pridobil na *Visokem inštitutu za umetnost gledališča Colón* v Buenos Airesu, kjer je nastopal tudi kot solist. Leta 1988 je bil finalist na *Mednarodnem pevskem tekmovanju Luciana Pavarottija* (Luciano Pavarotti International Voice Competition) v Filadelfiji v ZDA. Od leta 1990 je član solističnega ansambla ljubljanske *Opere SNG*, kjer je pel vrsto pomembnih basovskih vlog: Zaharija (*Nabucco*), Lindorf, Coppelius, Dappertutto, Miracle (*Hoffmannove pripovedke*), don Alfonso (*Cosí fan tutte*), Ferrando (*Trubadur*), Escamillo (*Carmen*), don Basilio (*Seviljski brivec*), Martin Krpan (*Krpanova kobila*), Des Grieux (*Manon*), St. Bris (*Hugenoti*), Ramfis (*Aida*), Komtur (*Don Giovanni*) itd. Decembra 2010 je prejel Betettovo nagrado za umetniške dosežke na področju poustvarjalne glasbene umetnosti. Veliko izvaja tudi oratorije J. S. Bacha, W. A. Mozarta, F. Mendelssohna, G. Rossinija, G. Verdija. Na koncertih redno poje južnoameriške in slovenske pesmi. Gostoval je v Avstraliji, Avstriji, Braziliji, na Češkem, Hrvaškem, v Kanadi, na Kosovu, v Italiji, Nemčiji, Paragvaju, Peruju in Urugvaju. Izdal je pet zgoščenk slovenskih narodnih pesmi in samospevov, južnoameriških in božičnih pesmi. Napisal je knjigo Pesmi so tudi ljudje (24 pogovorov z znamenitimi opernimi pevci).